Paterna mesurarà la qualitat de l'aire de tota la ciutat per a continuar reduint les seues emissions de CO2
25/09/2020

# Paterna mesurarà la qualitat de l'aire de tota la ciutat per a continuar reduint les seues emissions de CO2

[![Paterna medirá la calidad del aire de toda la ciudad para seguir reduciendo sus emisiones de CO2](/images/noticias/2020/09/6626/6626_lg.jpg)](/images/noticias/2020/09/6626/6626_lg.jpg)

25.09.2020

La deterioració de la qualitat de l'aire és el principal factor de risc mediambiental per a la salut humana

L'Ajuntament de Paterna, a través d'Aigües de Paterna, mesurarà la qualitat de l'aire de tota la ciutat gràcies al sistema Airadvance, una tecnologia de monitoratge mòbil que ha instal·lat en un vehicle híbrid de l'empresa mixta.  
  
Aquesta plataforma digital permet el monitoratge i la gestió de la qualitat de l'aire i també de la contaminació acústica en temps real. El sistema disposa d'una unitat de monitoratge mòbil que inclou posicionament GPS i sensors de qualitat de l'aire, temperatura i humitat, transmetent les dades mitjançant la xarxa 4G de Airadvanced.  
  
Tal com ha explicat la Tinenta Alcalde de Seguretat, Mobilitat i Transició Ecològica, Nuria Campos, “el vehicle recorrerà punts clau del municipi perquè l'Ajuntament puga obtindre mapes detallats de tota la ciutat que ens ajuden a desenvolupar plans de millora de la qualitat de l'aire i plans de mobilitat urbana sostenible, amb la finalitat de previndre i reduir un possible impacte negatiu en el medi ambient, ser més sostenibles i complir amb els ODS”.  
  
La plataforma disposa a més d'un sistema de pronòstic, Hypervision, que permet avaluar l'impacte futur de les emissions, bé en entorns urbans, bé en l'àmbit industrial. Aquesta eina proporciona la informació necessària per a aplicar mesures, de forma avançada i abans que es produïsca una situació de risc, que reduïsquen les emissions de CO₂.  
  
L'aplicació de models numèrics d'alta resolució es converteix en una eina d'alt valor per a validació d'escenaris i propostes a integrar en els plans de millora de qualitat de l'aire que han de ser implementats a les ciutats, permetent quantificar el grau de millora en la reducció de la contaminació de manera objectiva.  
  
En aquest sentit, Campos ha recordat que “la deterioració de la qualitat de l'aire és el principal factor de risc mediambiental per a la salut humana i s'ha convertit en un dels principals reptes de les ciutats”. “Per això” - ha continuat - “des de l'equip de govern socialista continuem treballant en accions que ens permeten ser més sostenibles i reduir les nostres emissions de CO₂, com la instal·lació de plaques fotovoltaiques o la renovació de vehicles municipals amb cotxes elèctrics i híbrids, a les quals ara se suma aquest innovador sistema de mesurament de la qualitat del nostre aire”.